[pic] | КОМИСИЯ НА ЕВРОПЕЙСКИТЕ ОБЩНОСТИ |

Брюксел, 13.7.2009

COM(2009) 345 окончателен

2009/0092 (ACC)

Предложение за

РЕШЕНИЕ НА СЪВЕТА

относно процедурата във връзка с дерогациите от правилата за произход, въведени с протоколите за произход, приложени към споразуменията за икономическо партньорство с държавите от АКТБ

Обяснителен меморандум

Срокът на действие на приложение V към Споразумението от Котону [1], включително протокол № 1 относно дефинирането на концепцията на „продукти с произход“ и методите на административно сътрудничество, изтече на 31 декември 2007 г. По силата на член 37 от посоченото споразумение службите на Комисията водят преговори със страните от Африка, Карибския и Тихоокеанския басейн (държавите от АКТБ) за ревизирани споразумения за икономическо партньорство (СИП). Все още се водят преговори за всеобхватни СИП с африканските държави от групата на държавите от АКТБ, като в същото време от началото на 2008 г. постепенно се подписват временни СИП.

Предложеното решение ще предостави на Комисията изпълнителните правомощия за вземането на решение от страна на Общността по отношение на исканията за дерогации от правилата за произход, установени в протоколите за произход към СИП. С него ще бъде отменено Решение 2000/399/ЕО на Съвета, прилагано преди това в рамките на споразумението от Котону.

В член 39 от протокол № 1 относно дефинирането на концепцията на „продукти с произход“ и методите на административно сътрудничество към Споразумението за икономическо партньорство между държавите от КАРИФОРУМ и Европейската общност, както и в подобни разпоредби на протоколите за произход към други СИП, които се очаква да бъдат подписани с други държави от АКТБ, се предвижда процедура за предоставяне на дерогации от правилата за произход по искане на държава от АКТБ, която е страна по СИП. Решения във връзка с дерогациите следва да се вземат от компетентен комитет, който трябва да бъде създаден в рамките на съответното СИП, в срок от 75 работни дни след получаването на искането от страна на Общността. Следователно е необходимо да се гарантира, че позицията на Общността е приета преди изтичането на горепосочения срок и е съобщена своевременно на държавите от АКТБ, които са страни по СИП.

2009/0092 (ACC)

Предложение за

РЕШЕНИЕ НА СЪВЕТА

относно процедурата във връзка с дерогациите от правилата за произход, въведени с протоколите за произход, приложени към споразуменията за икономическо партньорство с държавите от АКТБ

СЪВЕТЪТ НА ЕВРОПЕЙСКИЯ СЪЮЗ,

като взе предвид Договора за създаване на Европейската общност, и по-специално член 133 от него,

като взе предвид предложението на Комисията,

като има предвид, че:

(1) Срокът на действие на приложение V към Споразумението за партньорство между членовете на Групата страни от Африка, Карибите и Тихоокеанския басейн (държавите от АКТБ), от една страна, и Европейската общност и нейните държави-членки, от друга страна, подписано в Котону на 23 юни 2000 година (Споразумение за партньорство АКТБ — ЕО)[2] и неговите протоколи, сред които и протокол № 1 относно дефинирането на концепцията на „продукти с произход“ и методите на административно сътрудничество, изтече на 31 декември 2007 г., в съответствие с член 37, параграф 1 от споразумението.

(2) По силата на член 37, параграф 1 от Споразумението за партньорство АКТБ — ЕО с регионалните групи на държавите от АКТБ се проведоха преговори за сключване на споразумения за икономическо партньорство. Тези СИП се подписват постепенно от 1 януари 2008 г.

(3) В член 39 от протокол № 1 относно дефинирането на концепцията на „продукти с произход“ и методите на административно сътрудничество (наричан по-долу „протокол за произход“) на Споразумението за икономическо партньорство между държавите от КАРИФОРУМ, от една страна, и Европейската общност и нейните държави-членки, от друга страна, (СИП КАРИФОРУМ — ЕО)[3], първото Споразумение за икономическо партньорство, подписано с други държави от АКТБ, се предвижда процедура за предоставяне на дерогации от правилата за произход по искане на държава от АКТБ, която е страна по СИП. Позицията на Общността по отношение на дерогациите следва да бъде приета от компетентен комитет. Целесъобразно е да се предвиди такава процедура за работата на този комитет, която да може да се прилага също така по отношение на подобни разпоредби от протоколите за произход към други СИП, които ще бъдат подписани с държави от АКТБ в бъдеще.

(4) Съгласно член 39, параграф 8 от протокола за произход решение следва да се постигне във възможно най-кратък срок, но не по-късно от седемдесет и пет работни дни след като искането бъде получено от Общността. Ако Общността не информира в този период страните от АКТБ, внесли искане за дерогация, за позицията си по искането, се счита, че искането е прието.

(5) Следователно е необходимо да се приеме процедура, която гарантира, че позицията на Общността може да бъде приета и съобщена на държавите от АКТБ, които са страни по СИП своевременно, за да се гарантира, че съответното решение може да бъде прието преди изтичането на посочения срок.

(6) В Решение 2000/399/ЕО на Съвета от 16 юни 2000 година относно процедурата по отношение на дерогациите от правилата за произход, въведени с протокол № 1 към Споразумението за партньорство АКТБ — ЕО[4] се предвижда делегиране на правомощия на Комисията по отношение на приемането на обща позиция на Общността по искане от страна на държавите от АКТБ за дерогация от правилата за произход, установени в протокол № 1 от приложение V към Споразумението за партньорство АКТБ — ЕО.

(7) Понастоящем следва да бъде предвидено такова делегиране на правомощия на Комисията по отношение на исканията за дерогации от правилата за произход, установени в протоколите за произход към Споразуменията за икономическо партньорство. Позицията на Общността по отношение на тези искания следва да се приема в съответствие с Решение 1999/468/ЕО на Съвета от 28 юни 1999 г. за установяване на условията и реда за упражняване на изпълнителните правомощия, предоставени на Комисията[5].

(8) С цел яснота Решение 2000/399/EО следва да бъде отменено.

РЕШИ:

Член 1

Общата позиция на Общността по отношение на искане, представено от държави от АКТБ, които са страни по Споразумения за икономическо партньорство (СИП), за дерогация от правилата за произход, установени в протоколите за произход към СИП, се приема от Комисията в съответствие с процедурата, установена в член 2.

Член 2

1. Комисията се подпомага от Комитет за Митническия кодекс, създаден с член 248а, параграф 1 от Регламент (ЕИО) № 2913/92[6].

2. Представителят на Комисията представя на Комитета за Митническия кодекс проект на позиция на Общността в рамките на 25 работни дни от получаването на искане за дерогация от Общността. Комитетът за Митническия кодекс дава своето становище по този проект в срок, определен от неговия председател в зависимост от неотложността на поставения въпрос. Становището се дава с мнозинството, предвидено в член 205, параграф 2 от Договора, в случай на решения, които Съветът приема по предложение на Комисията. Гласовете на представителите на държавите-членки се претеглят по метода, установен в посочения член. Председателят няма право на глас.

3. Комисията приема позицията на Общността и я предава незабавно на компетентния комитет, създаден в рамките на съответното СИП. Ако позицията на Общността обаче не е в съответствие със становището на Комитета по Митническия кодекс, тя незабавно се внася от Комисията в Съвета. В този случай Комисията отлага предаването на позицията на компетентния комитет, създаден в рамките на съответното СИП, с 25 работни дни, считано от датата на гласуването в Комитета.

4. Съветът, произнасящ се с квалифицирано мнозинство, може да приеме различна позиция на Общността в срока, предвиден в параграф 3.

Член 3

1. Решение 2000/399/ЕО се отменя.

2. Позоваванията на отмененото решение се тълкуват като позовавания на настоящото решение.

Съставено в Брюксел на […] година.

За Съвета

Председател [pic][pic][pic]

[1] Споразумението за партньорство между членовете на Групата страни от Африка, Карибите и Тихоокеанския басейн, от една страна, и Европейската общност и нейните държави-членки, от друга страна, подписано в Котону на 23 юни 2000 година (OВ L 317, 15.12.2000 г., стp. 3).

[2] OВ L 317, 15.12.2000 г., стр. 3.

[3] OВ L 289, 30.10.2008 г., стр. 1.

[4] OВ L 151, 24.6.2000 г., стр. 16.

[5] OВ L 184, 17.7.1999 г., стр. 23.

[6] ОВ L 302, 19.10.1992 г., стр. 1.